**2020 metais vykdytos sveikatos priežiūros įstaigų parengties ekstremaliosioms situacijoms stebėsenos įvertinimų analizė**

Vadovaujantis Sveikatos apsaugos ministerijos Ekstremalių sveikatai situacijų centro direktoriaus 2020 m. sausio 14 d. įsakymu Nr. 05-05 „Dėl Ekstremalių sveikatai situacijų centro atliekamų sveikatos priežiūros įstaigų parengties ekstremaliosioms situacijoms planinių įvertinimų 2020 metų plano patvirtinimo“ ir Sveikatos apsaugos ministerijos Ekstremalių sveikatai situacijų centro direktoriaus 2019 m. gruodžio 30 d. įsakymu Nr. 05-114 „Dėl Sveikatos apsaugos ministerijos Ekstremalių sveikatai situacijų centro vykdomos sveikatos priežiūros įstaigų parengties ekstremaliosioms situacijoms stebėsenos tvarkos aprašo patvirtinimo“ per 2020 m. buvo įvertintos 48 asmens sveikatos priežiūros įstaigos (toliau – ASPĮ) (21 kompleksinis įvertinimas ir 27 daliniai įvertinimai): 25 ligoninės teikiančios antrinio ir tretinio lygio stacionarines paslaugas, 3 specializuotos medicininės slaugos ir palaikomojo gydymo ligoninės, 2 specializuotos medicininės reabilitacijos ligoninės, 7 asmens sveikatos priežiūros įstaigos teikiančios pirmines asmens sveikatos priežiūros paslaugas (toliau – PSPC), 11 asmens sveikatos priežiūros įstaigų, turinčių asmens sveikatos priežiūros licenciją, suteikiančią teisę teikti greitosios medicinos pagalbos (toliau – GMP) paslaugas.

1 lentelėje pateikta informacija apie ASPĮ parengties ekstremaliosioms situacijoms planinius kompleksinius įvertinimus už 2020 m. laikotarpį.

1 lentelė

**ASPĮ parengties ekstremaliosioms situacijoms stebėsenos įvertinimai (N = 21)**

|  |  |  |  |  |  |
| --- | --- | --- | --- | --- | --- |
| **Patikrintų įstaigų skaičius** | | **Plano įvertinimo balo vidurkis po įstaigos patikrinimo (proc.)** | **Plano įvertinimo balo, po įstaigos patikrinimo, intervalai (įstaigų sk.)** | | |
| **100 – 80 %** | **80 – 60 %** | **< 60 %** |
| **Bendras** | 21 | 82,07 | 14 | 4 | 3 |
| **Ligoninės** | 10 | 77,62 | 7 | 1 | 2 |
| **GMP įstaigos** | 11 | 86,52 | 7 | 3 | 1 |

2 lentelėje pateikta informacija apie ASPĮ parengties ekstremaliosioms situacijoms planinius dalinius įvertinimus už 2020 m. laikotarpį.

2 lentelė

**ASPĮ parengties ekstremaliosioms situacijoms stebėsenos įvertinimai (N = 27)**

|  |  |  |  |  |  |
| --- | --- | --- | --- | --- | --- |
| **Patikrintų įstaigų skaičius** | | **Plano įvertinimo balo vidurkis po įstaigos patikrinimo (proc.)** | **Plano įvertinimo balo, po įstaigos patikrinimo, intervalai (įstaigų sk.)** | | |
| **100 – 80 %** | **80 – 60 %** | **< 60 %** |
| **Bendras** | 27 | 58,77 | 4 | 7 | 16 |
| **Ligoninės** | 15 | 64,00 | 3 | 4 | 8 |
| **Slaugos ir palaikomojo gydymo ligoninės** | 3 | 59,19 | - | 1 | 2 |
| **Medicininės reabilitacijos ligoninės** | 2 | 53,25 | - | 1 | 1 |
| **PSPC įstaigos** | 7 | 58,62 | 1 | 1 | 5 |

ASPĮ ekstremaliųjų situacijų valdymo planų kompleksinio įvertinimo balo vidurkis po įstaigų patikrinimo – 82,07 %. Bendras GMP įstaigų įvertinimas šiek tiek geresnis nei ligoninių. Žemesnį nei 60 % įvertinimą gavo 3 įstaigos.

ASPĮ ekstremaliųjų situacijų valdymo planų dalinio įvertinimo balo vidurkis po įstaigų įvertinimo – 58,77 %. Bendras ligoninių įvertinimas šiek tiek geresnis nei kitų įstaigų. Žemesnį nei 60 % įvertinimą gavo 8 įstaigos.

Pažymėtina, kad 7 įstaigos po galutinio įvertinimo pateikė atnaujintus ekstremalių situacijų valdymo planus, kurie pakartotinai buvo įvertinti, tačiau duomenys į statistiką įtraukti nebuvo. Taip pat 4 įstaigos, kurios nebuvo įtrauktos į 2020 metų planinių patikrinimų planą, pateikė atnaujintus ekstremalių situacijų valdymo planus, tačiau duomenys į statistiką įtraukti nebuvo.

ASPĮ funkcionavimui, įstaigos personalo ir pacientų saugumui ekstremaliųjų situacijų atvejais užtikrinti turi būti atlikta galimų pavojų ir ekstremaliųjų situacijų rizikos analizė (toliau – rizikos analizė), kuri nustato galimus pavojus, įvertina ekstremaliųjų situacijų rizikos (toliau – rizika) lygį ir numato rizikos valdymo priemones, t. y. kaip galima sumažinti galimų pavojų kilimo tikimybę, galimus padarinius ir pagerinti didelės rizikos ekstremaliųjų įvykių ir ekstremaliųjų situacijų valdymo galimybes. Rizikos analizėje išsamiai aprašomi galimi įvykiai, ekstremalieji įvykiai ar ekstremaliosios situacijos teritorijoje, kurioje ASPĮ veikia.

Rizikos analizė atliekama vadovaujantis Ūkio subjekto, kitos įstaigos galimų pavojų ir ekstremaliųjų situacijų rizikos analizės metodinėmis rekomendacijomis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011 m. birželio 2 d. įsakymu Nr. 1-189 „Dėl galimų pavojų ir ekstremaliųjų situacijų rizikos analizės atlikimo rekomendacijų patvirtinimo“.

Duomenys, gauti atlikus rizikos analizę, naudojami rengiant įstaigų ekstremaliųjų situacijų valdymo planus.

Iš 48 vertintų įstaigų 9 (18,75 %) įstaigos nėra atlikusios rizikos analizės. Todėl šioms ASPĮ sunku tinkamai numatyti realius specifinius bendruomenei ir įstaigų grėsmę keliančius veiksnius, jų galimą poveikį, prevencijos priemones, nukenksminimo poreikį.